b'\n_START_ARTICLE_\nAlessandro Grandi\n_START_SECTION_\nLiv og virke\n_START_PARAGRAPH_\nF\xc3\xb8dested og -dato er usikker, og intet er kjent om Grandis familie, ungdom eller utdanning._NEWLINE_Den f\xc3\xb8rste dokumentasjonen om Grandi stammer fra 1597, da han ble utnevnt til kapellmester ved Ferraras Accademia della Morte. Etter noen flere ansettelsesforhold, virket han fra 1617 som sanger i koret ved Markusdomen i Venezia og fra 1620 ble han visekapellmester og Claudio Monteverdis assistent. I 1627 ble han utnevnt til kapellmester ved Santa Maria Maggiore i Bergamo. Tre \xc3\xa5r senere d\xc3\xb8de b\xc3\xa5de han og kona hans i pesten.\n_START_SECTION_\nVerk\n_START_PARAGRAPH_\nGrandi var en av de viktigste italienske komponistene p\xc3\xa5 tidlig 1600-tall. Med sine mange kirkemusikalske og verdslige komposisjoner \xc3\xb8vet han en stor p\xc3\xa5virkning p\xc3\xa5 etterf\xc3\xb8lgende komponister. Han var den f\xc3\xb8rste som brukte ordet kantate, men hans \xc2\xabkantater\xc2\xbb var verdslige, nesten dramatiske verk, en mellomting mellom konserterende madrigaler og arier. Ved siden av verdslige instrumentalverk skrev han betydelige kirkemusikalske verk, blant annet flere motettesamlinger, s\xc3\xa5vel som salmer og messer. Mens han var ved Markusdomen, skrev han flere b\xc3\xb8ker med usedvanlig fine sangkomposisjoner, kalt Cantade et arie a voce sola (1620\xe2\x80\x9329)._NEWLINE_Han hadde teft for vakre melodier som samtidig passet godt til ordenes mening. Grandis monodiske \xc2\xabkantater\xc2\xbb, der sangstemmen varierer melodien over en ostinat basslinje er forl\xc3\xb8pere for Henry Purcells sanger over en \xc2\xabground-bass\xc2\xbb. Grandis geistlige sanger i samme stil hadde en viss innflytelse p\xc3\xa5 Heinrich Sch\xc3\xbctz._NEWLINE_En vanlig antakelse om at Grandi kan ha v\xc3\xa6rt Giovanni Gabrielis student, finnes det ikke belegg for, og som motargument taler at man ikke finner innflytelse fra Gabrieli i Grandis musikk. Derimot finner man i tidlige verk mye som minner om Giovanni Croce, mens sene verk b\xc3\xa6rer preg av p\xc3\xa5virkning fra Monteverdi.'